Volkswagenin päästöhuijausskandaali

Volkswagenin päästöhuijausskandaali oli syyskuussa 2015 paljastunut saksalaista Volkswagen Groupia koskenut skandaali, jossa yhtiön paljastettiin käyttäneen laittomia keinoja automalliensa diesel- ja bensiinimoottoreiden päästömittauksissa.

Yhdysvaltain ympäristönsuojeluviraston paljastamassa huijauksessa oli kyse moniin Volkswagen-konsernin automalleihin asennetusta tietokoneohjelmasta, joka mittaustilanteessa vähensi moottorin päästöjä ja myrkyllisiä kaasuja sikäläisen Clean Air Act -lain vastaisesti. Autojen päästöt olivat todellisuudessa 35-40 kertaa näin mitattuja suuremmat. Näissä ensimmäiseksi paljastuneissa väärennöksissä olivat kyseessä dieselmallit Jetta, Beetle ja Golf vuosilta 2009–2015, Passat vuosimallia 2014–2015 sekä myös Audi A3 -malli vuosilta 2009–2015.

Pian ilmeni, että Volkswagen oli Saksan liikenneministerin mukaan manipuloinut myös paketti- ja avolava-autojensa päästötestien tuloksia. Volkswagen joutui myöntämään, että 11 miljoonassa sen valmistamassa diesel-autossa oli päästöjä väärentävä laite. Viranomaiset eri puolilla maailmaa ilmoittivat aloittaneensa tutkimukset päästöhuijauslaitteista ja uhkasivat yhtiötä oikeustoimilla. Yhtiötä vastaan käynnistettiin rikostutkimukset sekä Yhdysvalloissa että Saksassa. 

Pelkästään Yhdysvalloissa Volkswagen tuomittiin maksamaan sakkoa huijauksesta jopa 16 miljardia euroa ja lisäksi korvaamaan autojen korjauskulut. Volkswagenin maine luotettavana autovalmistajana näytti olevan mennyttä, ja sen taloudellinen tilanne heikkeni. Osakkeen pörssikurssi romahti sen jälkeen kun tieto väärennöksestä paljastui. Myös Volkswagenin dieselautojen myynti romahti Saksassa päästöskandaalin vuoksi. Volkswagenin toimitusjohtaja Martin Winterkorn ilmoitti eroavansa päästöskandaalin vuoksi. Myös yhtiön tutkimuksesta ja tuotekehityksestä vastaava johtaja erotettiin määräajaksi väärinkäytösepäilyjen takia.

Volkswagen joutui myöntämään päästöhuijauksen tapahtuneen myös eurooppalaisissa päästötesteissä. Euroopassa päästöhuijaus koski ainakin 1,2-, 1,6- ja 2,0-litraisia dieselmoottoreita. 

Volkswagen-konserniin kuuluva Audi ilmoitti päästöhuijauksen koskevan myös Audin A1-, A3-, A4-, A5-, A6-, TT-, Q3- ja Q5- malleja. Päästömittausten vääristelyohjelma oli asennettu 2,1 miljoonaan Audiin ympäri maailmaa. Noin 1,42 miljoonaa näistä Audeista oli myyty Länsi-Eurooppaan. Seuraavaksi Volkswagen-konserniin kuuluvat Škoda Auto ja SEAT tunnustivat, että noin 1,2 miljoonassa Škodassa ja 700 000:ssa Seatissa oli päästömittauksia vääristelevä ohjelma. Päästöhuijaus koskee myös Volkswagen-konserniin kuuluvaa Porschea. Yhtiö on vetänyt Porsche Cayenne-katumaasturinsa pois myynnistä Pohjois-Amerikassa. Päätös koskee dieselmoottorilla varustettuja vuosien 2014–2016 Cayenne-malleja.

Martin Winterkornin jouduttua syyskuussa 2015 eroamaan konsernin uudeksi toimitusjohtajaksi nimitettiin Matthias Müller.

Marraskuussa 2015 paljastui, että päästöhuijaus koski myös Volkswagen-konsernin bensiiniautoja: Volkswagen Poloa, Golfia ja Passatia sekä Audin A1 ja A3 -malleja, Škoda Octaviaa, SEAT Ibizaa ja SEAT Leonia. Volkswagenin mukaan autojen hiilidioksidipäästöt ja kulutus oli ilmoitettu liian mataliksi. Yhtiön mukaan huijaus koski aiemmin ilmoitettujen 11 miljoonan ajoneuvon lisäksi nyt myös 800 000 bensiinimoottorilla varustettua autoa. Konserni kertoi myös vuosimallin 2016 autoistaan, joiden bensiinimoottoreita huijaus koskee. Kyseisiä autoja on yli 430 000.

Suomessa päästöhuijaus koski kaikkiaan 64 266 autoa. Näistä 26 215 on Volkswagen henkilöautoja, 4 612 Volkswagen hyötyajoneuvoja, 17 142 Skoda henkilöautoja, 13 896 Audi henkilöautoja ja 2 401 SEAT henkilöautoja.

Saksalaisen oikeusistuimen välipäätöksessä toukokuussa 2025 Volkswagenin dieselmoottorien kehitysjohtaja sai neljä vuotta ja kuusi kuukautta ja autojen sähkötekniikasta vastannut johtaja kaksi vuotta ja seitsemän kuukautta ehdotonta vankeutta. Kaksi muuta johtajaa tuomittiin ehdollisiin vankeusrangaistuksiin. Tuomiot eivät ole lainvoimaisia, vaan niistä voi valittaa. Martin Winterkornin osalta oikeuskäsittelyä on jouduttu useaan otteeseen lykkäämään hänen terveydentilansa takia ja asia on vielä kesken.

 Lähteet 

Luokka:Volkswagen Group
Luokka:Huijaukset